text: Hun vandt første runde i bispevalget
  19 marts 2013 kl. 16.06
  Sognepræst Marianne Christiansen, Løgumkloster, løb af med sejren i første runde at bispevalget i Haderslev Stift. Hun fik 502 stemmer af 1.222.
  Hun skulle have haft mere end halvdelen af stemmerne for at vinde i første runde, så nu går hun videre til anden runde 23. april.
  Hendes modkandidat bliver valgmenighedspræst Peter Hedegaard, Holstebro, der opnåede 247 stemmer.
  Marianne Christiansen har tidligere forsøgt at blive biskop i Ribe og Aalborg.
  Stemmeprocenten ved valget tirsdag var på 91.
  Biskoppen vælges af præster samt medlemmer af menighedsråd og repræsentanter for valgmenigheder.
  Den nye biskop skal afløse Niels Henrik Arendt, der har valgt at gå af som biskop efter 14 år for at blive sognepræst i Vestjylland.
  Danmark består af ti stifter, og de ti ligestillede biskopper lægger linjen for folkekirken inden for lovgivningen rammer. Senest har de været inddraget i arbejdet med at fastlægge et vielsesritual for homoseksuelle.
  